Document ID: 32009D0862

ODLOČBA KOMISIJE
z dne 30. novembra 2009
o spremembi Odločbe 2008/866/ES glede obdobja uporabe
(notificirano pod dokumentarno številko C(2009) 9326)
(Besedilo velja za EGP)
(2009/862/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1)(b)(i) Uredbe,
ob upoštevanju naslednjega:
(1)
Odločba Komisije 2008/866/ES z dne 12. novembra 2008 o nujnih ukrepih za začasno prekinitev uvoza iz Peruja nekaterih živih školjk za prehrano ljudi (2) je bila sprejeta zaradi okužbe z virusom hepatitisa A (HAV) nekaterih školjk, uvoženih iz Peruja, za katere je bilo ugotovljeno, da so izvor izbruha hepatitisa A pri ljudeh. Odločba Komisije 2009/297/ES z dne 26. marca 2009 o spremembi Odločbe 2008/866/ES glede obdobja uporabe (3) je obdobje uporabe navedene odločbe, ki se je prvotno zaključilo 31. marca 2009, podaljšala do 30. novembra 2009.
(2)
Perujski organi so predložili informacije v zvezi s sprejetimi korektivnimi ukrepi za izboljšanje nadzora proizvodnje školjk, namenjenih za izvoz v Skupnost.
(3)
Komisija je od 7. do 18. septembra 2009 opravila inšpekcijski pregled za oceno veljavnih sistemov nadzora proizvodnje školjk in ribiških proizvodov, namenjenih za izvoz v Evropsko unijo.
(4)
Inšpekcijski pregled je potrdil, da perujski organi uvajajo korektivne ukrepe iz informacij, ki so jih predložili po izbruhu hepatitisa A. Zlasti natančno pregledujejo razvrstitev območij proizvodnje, pregledali pa bodo tudi spremljanje območij proizvodnje glede postopkov in pogostosti vzorčenja. Ti pregledi še potekajo.
(5)
Za namen varovanja zdravja potrošnikov je treba ohraniti zaščitne ukrepe iz Odločbe 2008/866/ES, dokler perujski organi ne zaključijo izvajanja korektivnih ukrepov in Komisija ne opravi dodatnega pregleda na mestu samem. Zato je primerno, da se uporaba Odločbe 2008/866/ES podaljša do 30. novembra 2010 brez poseganja v pristojnosti Komisije v zvezi s spreminjanjem, razveljavljanjem in podaljšanjem ukrepov glede na vsako novo informacijo o razvoju razmer v Peruju in rezultatih inšpekcijskega pregleda njenih služb.
(6)
Odločbo 2008/866/ES je zato treba ustrezno spremeniti.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V členu 5 Odločbe 2008/866/ES se datum „30. novembra 2009“ nadomesti z datumom „30. novembra 2010“.
Člen 2
Ta odločba je naslovljena na države članice.
V Bruslju, 30. novembra 2009

Labels: 0
3
18
6